Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Genesi 27:1-46
27 Bjale ya re ge Isaka a tšofetše gomme mahlo a gagwe a swifetše+ kudu gore a ka bona, a bitša Esau morwa wa gagwe yo mogolo a re go yena:+ “Morwa!” Yena a araba a re: “Ke nna yo!”2 A tšwela pele a re go yena: “Bjale gona ke tšofetše.+ Ga ke tsebe letšatši leo ke tlago go hwa ka lona.+3 Hle tšea ditlabakelo tša gago gona bjale, e lego kgotlopo ya gago le bora, o ye nageng o ntsomele phoofolo.+4 Ke moka o nkapeele dijo tše dibose kamoo ke di ratago, o ntlišetše tšona ke je, e le gore moya wa ka o go šegofatše pele ke ehwa.”+5 Eupša Rebeka o be a theeditše ge Isaka a be a bolela le Esau morwa wa gagwe. Esau a tšwa a ya nageng go ya go tsoma phoofolo gore a boe le yona.+6 Rebeka a re go Jakobo morwa wa gagwe:+ “Ke sa tšwa go kwa tatago a bolela le Esau ngwaneno a re:7 ‘Ntlišetše nama ya phoofolo gomme o ntirele dijo tše dibose ke je, gore ke go šegofatše pele ga Jehofa pele ke ehwa.’+8 Bjale morwa, theetša lentšu la ka o kwe seo ke go laelago sona.+9 Hle eya kua mohlapeng o ntlele le diputšanyana tše pedi tša go nona, gore ke tle ke di apee ke direle tatago dijo tše dibose kamoo a di ratago ka gona.10 Ke moka o di iše go tatago gomme a di je, e le gore a go šegofatše pele a ehwa.”11 Jakobo a re go Rebeka mmagwe: “Eupša Esau ngwanešo ke monna yo a nago le boya gomme nna ke boreledi.+12 Ke tla re’ng ge e ba tate a ka mphophola?+ Ke tla ba bjalo ka yo a gegeago mahlong a gagwe,+ e bile ke tla itlišetša thogako e sego tšhegofatšo.”+13 Ge a re’alo mmagwe a re: “Morwa,+ thogako yeo e reretšwego wena a e wele godimo ga ka. Wena theetša feela lentšu la ka gomme o tloge o ye go nkhweletša tšona.”+14 Ka gona a tloga a yo di tšea, a di tliša go mmagwe, gomme mmagwe a apea dijo tše dibose kamoo tatagwe a di ratago ka gona.15 Ka morago ga moo Rebeka a tšea diaparo tša Esau morwa wa gagwe yo mogolo,+ a tšea tše di rategago kudu tšeo a bego a na le tšona ka ntlong,+ gomme a di apeša Jakobo morwa wa gagwe yo monyenyane.+16 A mo tatetša ka matlalo a diputšanyana diatleng le karolong ya molala wa gagwe yeo e se nago boya.+17 Ke moka a nea Jakobo morwa wa gagwe dijo tše dibose le senkgwa seo a bego a se dirile.+18 A tsena moo tatagwe a lego gona, a re: “Tate!” Yena a re: “Ke nna yo! Ke wena mang, morwa?”19 Jakobo a re go tatagwe: “Ke nna Esau leitšibulo+ la gago. Ke dirile kamoo o mpoditšego ka gona. Hle tsoga. Dula fase o je nama yeo ke go tsometšego yona, e le gore moya wa gago o ntšhegofatše.”+20 Ge a re’alo Isaka a re go morwa wa gagwe: “Morwa, go tlile bjang gore o e hwetše kapejana ka mokgwa wo?” Yena a araba a re: “Ka gobane Jehofa Modimo wa gago o dirile gore e nkgahlanetše.”21 Ke moka Isaka a re go Jakobo: “Morwa, hle mpatamele gore ke go phophole e le gore ke tle ke tsebe ge e ba ruri o le Esau morwa wa ka goba o se yena.”+22 Ka gona Jakobo a batamela Isaka tatagwe, ke moka a mo phophola, ge a feditše a re go yena: “Lentšu lona ke lentšu la Jakobo, eupša diatla tšona ke diatla tša Esau.”+23 A se mo tsebe ka ge diatla tša gagwe di be di tletše boya go etša tša Esau ngwanabo. Ka gona a mo šegofatša.+24 Ka morago ga moo a re: “Na ruri o Esau morwa wa ka?” Yena a re: “Ke nna yena.”+25 Ke moka a re: “Morwa, batametša dijo tše mo go nna gore ke je nama yeo o ntlišeditšego yona, e le gore moya wa ka o go šegofatše.”+ Ge a re’alo a di batametša go yena gomme a ja, a mo tlišetša le beine a nwa.26 Isaka tatagwe a re go yena: “Morwa, hle batamela o tle o nkatle.”+27 Ka gona a batamela a mo atla gomme a kgona go dupelela monko wa diaparo tša gagwe.+ A mo šegofatša a re:“Agaa, monko wa morwa wa ka o etša monko wa naga yeo Jehofa a e šegofaditšego.28 Anke Modimo wa therešo a go nee phoka ya magodimong+ le mmu o nonnego lefaseng+ gotee le boati bja mabele le beine e mpsha ka bontši.+29 Anke merafo e go hlankele, gomme anke ditšhaba di go khunamele.+ Eba mong wa bana beno, gomme anke bana ba mmago ba go khunamele.+ A go rogakwe yo mongwe le yo mongwe wa bao ba go rogakago, go šegofatšwe yo mongwe le yo mongwe wa bao ba go šegofatšago.”+30 Bjale gateetee ge Isaka a feditše go šegofatša Jakobo, ee, ge Jakobo a sa tšwa go tloga pele ga sefahlego sa Isaka tatagwe, ke ge Esau ngwanabo a boa a etšwa go tsoma.+31 Le yena a apea dijo tše dibose. Ke moka a di tliša go tatagwe a re go yena: “Anke tate a tsoge a je nama yeo nna morwa wa gagwe ke mo tsometšego yona, e le gore moya wa gago o ntšhegofatše.”+32 Ge a re’alo Isaka tatagwe a re go yena: “Ke wena mang?” Yena a re: “Ke nna morwa wa gago wa leitšibulo Esau.”+33 Isaka a thothomela o šoro ka tsela e feteletšego, ke moka a re: “Ke mang yo a ntsometšego phoofolo a e tliša go nna, moo ke e jelego ka moka pele ga ge o etla gomme ka mo šegofatša? Yena yoo e tla ba mošegofatšwa!”+34 Esau ge a ekwa mantšu ao a tatagwe a lla ka go hlaboša kudu le ka tsela e kwešago bohloko, gomme a re go tatagwe:+ “Tate, ntšhegofatše, le nna ntšhegofatše hle!”+35 Eupša yena a re: “Ngwaneno o tlile mo ka bofora e le gore a hwetše tšhegofatšo yeo e bego e reretšwe wena.”+36 Ge a re’alo yena a re: “Na ga se lona lebaka leo a bitšwago Jakobo,* ka ge e le mo a ntšeetše legato ka makga a a mabedi?+ O šetše a ntšeetše tshwanelo ya ka ya go ba leitšibulo,+ gomme bjale šefa o tšere tšhegofatšo ya ka!”+ Ke moka a oketša ka gore: “Na ga se wa ntšhadišetša tšhegofatšo?”37 Eupša Isaka a araba Esau a re: “Ke mo dirile mong wa gago,+ ke mo neile bomorwarragwe ka moka gore e be bahlanka ba gagwe,+ ka mo nea le mabele le beine e mpsha e le gore di mo fepe,+ bjale morwa, a go sa na le se nka go direlago sona?”38 Bjale Esau a re go tatagwe: “Tate, a o be o na le tšhegofatšo e tee feela? Tate, ntšhegofatše, le nna ntšhegofatše hle!”+ Ke moka Esau a hlaboša lentšu a ba a phula sello.+39 Ka gona ge Isaka tatagwe a mo araba a re go yena:“Bona, o tla dula kgole le mmu o nonnego lefaseng, wa ba wa dula kgole le phoka ya magodimo a godimo.+40 O tla phela ka tšhoša ya gago,+ e bile o tla hlankela ngwaneno.+ Eupša e tla re ge o thoma go lwantšha seo, wa roba joko ya gagwe molaleng wa gago.”+41 Lega go le bjalo, Esau a hufegela Jakobo ka baka la tšhegofatšo yeo tatagwe a mo šegofaditšego ka yona,+ le gona Esau a fela a ipotša ka pelong+ gore: “Matšatši a go llela tate a a batamela.+ Ka morago ga moo ke tlo bolaya Jakobo ngwanešo.”+42 Eitše ge Rebeka a botšwa mantšu a Esau morwa wa gagwe yo mogolo, gateetee a romela lentšu gore go bitšwe Jakobo morwa wa gagwe yo monyenyane gomme a re go yena: “Tseba gore Esau mogolwago o ikhomotša ka wena ka gore o nyaka go go bolaya.+43 Bjale wena morwa, theetša lentšu la ka gomme o eme+ o tšhabele go Labane kgaetšedi ya ka kua Harane.+44 O dule le yena matšatšinyana go fihlela ge pefelo ya mogolwago e kokobela,+45 go fihlela ge bogale bja mogolwago bo go gomela e bile a lebetše seo o mo dirilego sona.+ Ke tla romela lentšu gore o bitšwe. Go re’ng ke swanetše go hwelwa ke lena ka bobedi ka letšatši letee?”46 Ka morago ga moo Rebeka a botša Isaka a re: “Ke hloile bophelo bjo bja ka ka baka la barwedi ba Hethe.+ Ge Jakobo a ka ba a tšea mosadi go barwedi ba Hethe bao ba etšago barwedi ba ba tšwago mo nageng ye, gona bophelo bo sa nkhola ka eng?”+
Mengwalo ya tlase
^ Leina le le ra gore, “Go Swara Serethe; Motšeelalegato.”
nso_Latn nso_Latn sna_Latn nso_Latn nso_Latn nso_Latn